# Ronsard - Œuvres, Buon, 1587/Ma nourrice Calliope

MA nourrice Calliope, Qui du Luth Muſicien Deſſus la iumelle crope D'Helicon guide la trope Du ſainct chœur Parnaßien: Et vous ſes Sœurs qui recrues D'auoir trop mené le bal, Toute nuict vous baignez nues Deſſous les riues herbues De la fontaine au cheual: Puis treſſans dans quelque prée Vos cheueux delicieux, Chantez d'vne voix ſacrée Vne chanſon qui recrée Et les hommes & les Dieux: Laiſſez vos Antres ſauuages, (Doux ſeiour de vos esbas) Vos foreſts, & vos riuages, Vos roches, & vos bocages, Et venez ſuiure mes pas. Vous ſçauez pucelles cheres, Que libre onques ie n'appris De vous faire mercenaires, Ny chetiues priſonnieres,
Vous vendant pour quelque pris: Mais ſans estre marchandées, Vous ſçauez que librement Ie vous ay touſiours guidées Aux maiſons recommandées Pour leurs vertus ſeulement. Comme ores Nymphes tres-belles Ie vous meine auecques moy En ces maiſons immortelles, Pour celebrer trois pucelles Comme vous filles de Roy: Qui deſſous leur mere croiſſent Ainſi que trois arbriſſeaux, Et ja grandes apparoiſſent Comme trois beaux Liz qui naiſſent A la freſcheur des ruiſſeaux, Quand quelque future eſpouſe Aimant leur chef nouuelet Soir & matin les arrouſe, Et à ſes nopces propouſe De s'en faire vn chapelet. Mais de quel vers plein de grace Vous iray-ie decorant ? Chanteray-ie voſtre race, Ou l'honneur de voſtre face D'vn teint brun ſe colorant ? Diuin eſt voſtre lignage, Et le brun que vous voyez Rougir en voſtre viſage, En rien ne vous endommage Que trois Graces ne ſoyez. Les Charistes ſont brunettes,
Bruns les Muſes ont les yeux, Toutefois belles & nettes Reluiſent comme planettes Parmy la troupe des Dieux. Mais que ſert d'eſtre les filles D'vn grand Roy, ſi vous tenez Les Muſes comme inutiles, Et leurs ſciences gentiles Dés le berceau n'apprenez ? Ne craignez pour mieux reuiure, D'aſſembler d'egal compas Les aiguilles & le liure, Et de doublement enſuiure Les deux meſtiers de Pallas. » Peu de temps la beauté dure, » Et le ſang qui des Rois ſort, » Si de l'eſprit on n'a cure: » Autant vaut quelque peinture » Qui n'eſt viue qu'en ſon mort. » Ces richeſſes orgueilleuſes, » Ces gros diamans luiſans, » Ces robes voluptueuſes, » Ces dorures ſomptueuſes » Periront auec les ans. » Mais le ſçauoir de la Muſe » Plus que la richeſſe eſt fort: » Car iamais rouillé ne s'vſe, » Et maugré les ans refuſe » De donner place à la mort. Si toſt que ſerez appriſes A la danſe des neuf Sœurs, Et que vous aurez compriſes
Les doctrines plus exquiſes A former vos ieunes mœurs: Tout außi toſt la Deeſſe Qui trompette les renoms, De ſa bouche parlereſſe Par tout eſpandra ſans ceſſe Les louanges de vos noms. Lors s'vn Roy pour ſa defence A vos freres repouſſez De ſa terre auec ſa lance: Refroidiſſant la vaillance De ſes peuples courrouſſez, Au bruit de la renommée Eſpris de voſtre ſçauoir Aura ſon ame enflamée, Et en quittant ſon armée, Pour mary vous viendra voir. Voyla comment en deux ſortes Tous Rois ſeront combatus, Soit qu'ils ſentent les mains fortes De nos Françoiſes cohortes, Soit qu'ils aiment vos vertus. Là donq Princeſſes diuines, Race ancienne des Dieux, Ne ſouffrez que vos poitrines Des vertus ſoient orfelines: C'eſt le vray chemin des Cieux. Par tel chemin Polyxene D'vn beau renom a iouy: Par tel meſtier la Romaine De chaſteté toute pleine Vit encores auiourd'huy:
Qui de ſa trenchante eſpée Sa vie aux ombres ieta, Et par ſoy-meſme frapée, Ayant la honte trompée, Vn beau renom s'acheta.